projecte-aina/catalan_government_crawling huggingface dataset:
El mes de març de 2020 ens va portar una pandèmia que va sacsejar de manera inesperada tots els àmbits de les nostres vides.
L'extraordinària realitat ens va abocar a viure situacions que fins a aquelles dates eren difícils d'imaginar.
En l'acotat món de la formació, la Covid-19 ens va forçar a explorar nous models d'aprenentatge, de transmissió d'informació, de coneixements i de col·laboració que no eren habituals en els nostres contextos de formació i recerca.
En aquests darrers quatre mesos el CEJFE ha apostat per la projecció de recursos telemàtics i ha incorporat i potenciat les metodologies virtuals com a instruments per donar resposta a una part de les necessitats dels professionals, en les dures condicions i amb les limitacions derivades del confinament.
Hem ampliat l'oferta virtual per continuar oferint als professionals espais de formació, trobada, acollida, reflexió i millora dels coneixements, adaptats a les possibilitats que ens ofereixen les eines telemàtiques.
Teams, Adobes, Zooms, seminaris en línia... s'han incorporat de manera sorprenentment ràpida al nostre llenguatge i, de ben segur, com a eines amb un gran potencial en el futur més proper.
L'experiència del confinament ens ha permès sumar les potencialitats de la virtualitat i les facilitats que ens ofereix en connectar persones a través de la xarxa, amb la gran importància dels espais presencials per generar entorns d'aprenentatge i creixement a través del contacte humà i l'intercanvi de coneixements.
Models diferents però cada vegada més complementaris i imprescindibles en la missió del CEJFE: "promoure l'aprenentatge, la recerca i el coneixement amb el conjunt de professionals de l'àmbit de la justícia, per contribuir al seu creixement i capacitat de resposta davant les necessitats d'una societat en canvi permanent."
El CEJFE d'Ausiàs Marc, 40, ja ha tancat les seves portes.
Ha estat un tancament anunciat des de fa temps, però estrany, i sense celebracions, atesa la situació excepcional que ha provocat la pandèmia de la Covid-19.
A partir del moment que es reprenguin les activitats presencials, els usuaris haureu de venir al carrer Pau Claris, 158.
És un edifici on trobareu més aules, i més grans, seminaris de tota mena, un auditori, i també la biblioteca especialitzada, que estarà situada a peu pla del carrer, perquè us sigui més fàcil accedir-hi.
Els professionals del CEJFE desitgem recuperar aviat les activitats presencials, tot i que aquest temps de confinament ha fet palesa la capacitat d'adequació de la formació virtual per atendre moltes necessitats que s'han plantejat als professionals del Departament.
També esperem que, més enllà de la formació, l'aprenentatge i la recerca, el nou edifici continuï sent un espai de trobada laboral amb els companys i alhora de reflexió i debat sobre qüestions de l'àmbit judicial.
Així doncs, tanquem les portes d'Ausiàs Marc i les obrim a Pau Claris, 158.
L'emergència sanitària causada per la pandèmia de la Covid-19, i el confinament conseqüent que ha comportat, ha motivat que, des del mes de març, el programa de pràctiques universitàries en l'àmbit d'execució penal i en les oficines judicials, que es gestiona i coordina per part del CEJFE i les universitats catalanes, hagi hagut d'adaptar-se als diferents escenaris.
Les persones coordinadores de les universitats, les coordinadores del CEJFE i les tutores i tutors dels centres i serveis del Departament de Justícia, professionals de la judicatura i lletrats i lletrades de l'administració de justícia, hem aplegat esforços per tal d'assolir el repte comú i compartit d'acompanyar i formar les estudiants universitàries que es troben en la recta final dels seus estudis de grau o màster.
Així, durant aquests mesos, des del CEJFE ens hem adaptat a les decisions de cada universitat i estudi en concret i hem prioritzat l'atenció individualitzada dels i de les estudiants.
La decisió de la major part d'estudis ha estat d'aprovar-les havent dut a terme la meitat de les pràctiques i realitzant un treball.
Tanmateix, hi havia algunes i alguns estudiants que encara tenien pendent acabar-les; així, de manera convinguda amb els estudis universitaris, les estudiants i les tutores i tutors, hem anat finalitzant les pràctiques en línia.
A hores d'ara, i segons ens consta des de la coordinació del CEJFE de les pràctiques universitàries, podem dir que ja hem atès la pràctica totalitat dels casos d'estudiants que les tenien pendents i, tan sols algunes d'elles estan en procés de tancament.
Des del CEJFE volem agrair l'actuació exemplar de les persones coordinadores de les universitats i, especialment, la de les tutores i tutors que, gràcies a la seva predisposició, solidaritat, compromís i esperit de servei públic, s'han adaptat a la situació i han fet possible la reorientació d'aquestes pràctiques i la finalització de les mateixes.
Facilitar als llicenciats/ades o graduats/ades en dret la preparació de les oposicions a jutge/essa, fiscal i lletrat/ada de l'Administració de justícia.
La durada del programa és de quatre anys.
Durant aquest període, i amb periodicitat semestral, s'avaluarà l'alumne, que podrà ser exclòs del curs si no assoleix el nivell mínim requerit.
El sistema de formació combina tutories per a la preparació dels temes a càrrec de magistrats/ades, jutges/esses i lletrats/ades de l'Administració de Justícia i preparació dels exercicis test.
La formació es complementa amb un taller de tècniques comunicatives, un altre taller de contenció de l'estrès i simulacres de l'exercici oral al Tribunal Superior de Justícia de Catalunya.
També preveu una visita als tribunals de Madrid on es realitzen les proves de l'oposició.
Hi ha un sistema setmanal de seguiment i control de l'aprofitament dels alumnes.
Les places del Programa es destinen als llicenciats/ades i graduats/ades en dret residents a Catalunya que es vulguin presentar a les oposicions a jutge/essa, fiscal i lletrat/ada de l'Administració de justícia.
El preu del curs és de 262,94 € per cada trimestre.
Presentació de sol·licituds: del 6 al 22 de juliol (ambdós inclosos).
El darrer dia el termini finalitza a les 14 h.
Inici del curs: segona quinzena de setembre del 2020.
Les sol·licituds de participació de la convocatòria, conjuntament amb tota la documentació, s'han de presentar per mitjans telemàtics a la seu corporativa del portal Tràmits gencat.
El formulari de sol·licitud s'ha de descarregar del portal Tràmits gencat.
Podeu consultar el programa per a més informació.
L'Institut de Medicina Legal i Ciències Forenses de Catalunya (IMLCFC) en col·laboració amb el Centre d'Estudis Jurídics i Formació Especialitzada (CEJFE) va iniciar una sèrie de publicacions científiques relacionades amb les distintes branques de la medicina forense.
Enguany, dins de la patologia forense, ens hem plantejat el repte de publicar un atles fotogràfic que reculli les particularitats més freqüents en les nostres tasques diàries, i també d'altres de no tan habituals.
Les imatges en medicina –i, no cal dir-ho, en patologia forense– són una font d'aprenentatge fonamental.
Per això, la Direcció de l'IMLCFC, amb el suport del doctor Josep Castellà García, cap del Servei de Patologia Forense, ha encarregat la coordinació d'aquest projecte a la doctora Helena Martínez Alcázar i a Miguel Galdo Ouro, tècnic especialista en patologia forense.
Es publica ara una primera fase de l'Atles de medicina forense, que correspon al volum I: concretament, el tema I (els aixecaments de cadàver), el tema II (els fenòmens cadavèrics), el tema III (els morts per asfíxia mecànica), el tema IV (les ferides per armes de foc) i el tema V (les ferides per arma blanca i objectes tallants).
Esperem –així ho desitgem– que la publicació tingui continuïtat fins a completar l' Atles.
AVÍS: Aquesta publicació està adreçada al col·lectiu de metges forenses, a tècnics en patologia forense i a professionals de la medicina en general.
Conté imatges d'extrema duresa que poden ferir la vostra sensibilitat.
Edició trilingüe en català, castellà i anglès.
Formació d'actualització i aprofundiment (segon semestre 2020)
El Centre d'Estudis Jurídics i Formació Especialitzada ha publicat el programa de formació d'actualització i aprofundiment del segon semestre de 2020, adreçat als professionals de la Secretaria de Mesures Penals, Reinserció i Atenció a la Víctima.
Els destinataris podran inscriure's a les activitats fins al dia 14 de setembre de 2020.
Aquesta oferta, condicionada per la situació sanitària derivada del COVID19, incrementa les diferents modalitats de formació virtual i el nombre de places a disposició dels professionals.
Recordeu que el CEJFE disposa d'un nou Programa de gestió de la formació.
Cal que us registreu, si encara no ho heu fet, al Portal d'inscripcions en aquest enllaç i actualitzeu les vostres dades professionals per tal de poder formalitzar la vostra inscripció.
El CEJFE ha iniciat el trasllat d'edifici cap al que serà la seva nova seu, al carrer Pau Claris, 158 de Barcelona, després de més de quinze anys oferint activitats de formació especialitzada i investigació al carrer Ausiàs Marc, 40.
El procés de trasllat va començar al juny, quan es van desmuntar les aules, els despatxos i la biblioteca i es va empaquetar tot el material.
Actualment s'està treballant en l'adequació dels nous espais.
Es preveu que les obres de condicionament acabin durant el mes de juliol, per poder estar a punt per reprendre l'activitat presencial al setembre.
El que no canviarà és la via de contacte.
Tot i el canvi físic d'ubicació, el CEJFE mantindrà el mateix telèfon i la mateixa bústia d'atenció a les persones usuàries:
Des de la seva creació l'any 2012, la Plataforma Europea de Justícia Penal (CJPE) ha organitzat diferents congressos, seminaris i 3 edicions del conegut Criminal Justice Summer Course que han aplegat a professionals de l'àmbit de l'execució penal, probation, presons i justícia restaurativa.
Atesa la crisi sanitària derivada de la Covid-19, la CJPE ha ajornat el seu 4t International Criminal Justice Summer Course, que tindrà lloc al CEJFE el juliol del 2021.
El juliol d'enguany en canvi, la CJPE ha organitzat una sèrie de webinars amb reconeguts experts sobre respostes a la violència sexual des de diferents angles del sistema penal.
Els enregistraments dels 3 webinars ja estan disponibles per a tothom als següents enllaços:
Cicle de 3 webinars organitzats per la Plataforma Europea de Justícia Penal sobre respostes a la violència sexual des de l'àmbit penitenciari, les mesures penals alternatives i la justícia restaurativa
"Obre un llibre, obre una finestra", d'AFV, JHL, CD, SB i JRD del Centre Penitenciari Ponent (CC BY-NC-ND)
La fotografia col·lectiva Obre un llibre, obre una finestra, realitzada per 5 interns del Centre Penitenciari Ponent, a Lleida, és l'obra que ha rebut més vots del públic entre les 21 fotografies seleccionades.
Més informació en aquest enllaç
El concurs es realitza amb la col·laboració de:
Durant el confinament per a la Covid-19 professionals de l'esport als centres penitenciaris van veure afectada la seva feina de manera intensa per nova situació.
En favor seu l'activitat física es podia desenvolupar en els patis i altres espais oberts, limitar l'aforament, mantenir les distàncies i intensificar les mesures de protecció.
Tot i així molts aspectes laborals es van veure alterats, protocols, ràtios, visites, costums, horaris...
La nova situació -que va ser difícil per a tothom- va crear tensions en els equips.
Com es va viure de forma personal i col·lectiva?
Es va fer el millor possible, sens dubte, però es podria haver fet millor?
La Jornada d'enguany aprofitarà el context actual per abordar problemes laborals que ja existien i es preguntarà si la pandèmia els ha accentuat, intentant donar algunes respostes si és possible.
Directora del Centre d'Estudis Jurídics i Formació Especialitzada
Llicenciat en Psicologia per la Universitat Ramon Llull, conferenciant i divulgador de la psicoteràpia "Les relacions laborals i els mites del treball en equip en temps de confinament"
Presentació del producte de treball col·laboratiu 2021 "Jocs Olímpics Penitenciaris: un projecte en comú"
Anna Àvila Tolosa, tècnica esportiva del CP Brians 1
Mariona Miró Casamajó, tècnica esportiva del CP Dones
Xavi Buscà Huertas, responsable de programes d'intervenció especialitzada
Jordi Bartrés Arenas, tècnic esportiu del CP Quatre Camins
La fotografia col·lectiva Obre un llibre, obre una finestra, realitzada per 5 interns del Centre Penitenciari Ponent, a Lleida, és l'obra que ha rebut més vots del públic entre les 21 fotografies seleccionades.
Més informació en aquest enllaç
El Centre d'Estudis Jurídics i Formació Especialitzada i la Unitat de Programes d'Intervenció Generalista de la Secretaria de Mesures Penals, Reinserció i Atenció a la Víctima proposen el 2020 la 8a edició de l'exposició Lectura i presó en el marc del cicle d'activitats de Sant Jordi.
Enguany aquesta exposició presenta una selecció de les obres realitzades per al VIII Concurs de fotografia de centres penitenciaris.
Es consolida el concurs com a mitjà per donar a conèixer com la pràctica artística amb les persones privades de llibertat esdevé un itinerari educatiu per afavorir la reinserció i la rehabilitació.
En aquesta edició han participat tots els centres penitenciaris de Catalunya amb un total de 175 fotografies.
La convocatòria motiva la creativitat dels interns/es i dels monitors/es que els formen en les diferents disciplines.
A més, el concurs dona l'oportunitat de difondre, dins i fora de la presó, l'activitat cultural i educativa que s'hi duu a terme.
D'altra banda, aquest projecte permet fomentar la lectura entre la població reclusa gràcies a la col·laboració de les biblioteques penitenciàries en el projecte.
El Concurs és obert a interns i internes dels centres penitenciaris de Catalunya i al personal que treballa amb ells/es als tallers ( Bases del concurs ).
De totes les fotografies inèdites presentades al Concurs, se n'han seleccionat 21 a través d'un procés participatiu i formen l'Exposició, que en un primer temps s'ofereix en format virtual per les condicions del confinament, i que posteriorment s'exposaran en gran format en un període i un lloc a determinar en funció de l'evolució de la crisi Covid 19.
I ulteriorment també s'atorgaran els Premis del jurat, format d'experts i professionals del sector.
Finalitzada l'exposició, les obres seleccionades formaran part d'una mostra itinerant que anirà de gira pels centres penitenciaris durant tot el 2020 i 2021 sempre amb l'objectiu de promoure la lectura i la creació artística a les presons.
Centre d'Estudis Jurídics i Formació Especialitzada.
Vestíbul de la sala d'actes (planta -1)
En el marc del programa de formació contínua del 2n semestre de 2020 adreçat als i les professionals de l'Administració de justícia, es faran dues activitats formatives per a la millora de la gestió de la feina en els òrgans judicials en els àmbits penal i d'instrucció.
Concretament, el curs Gestió eficaç de la feina en l'àmbit d'instrucció es durà a terme els dies 29 de setembre i 1 d'octubre i el curs Gestió eficaç de la feina en l'àmbit penal es realitzarà els dies 5 i 7 d'octubre.
En aquestes activitats formatives es pretén proporcionar eines a l'alumnat per millorar i optimitzar els processos de treball i adquirir coneixements que afavoreixin l'adquisició de bones pràctiques en la gestió de les tasques diàries de l'oficina judicial.
Aquestes activitats continuen en la línia iniciada el primer semestre amb el curs Gestió eficaç de la feina en la jurisdicció civil, el passat mes de febrer.
Així doncs, també s'incorpora un/a relator/a a l'activitat formativa, que recollirà per escrit les aportacions i coneixement compartits en les sessions.
Amb el material generat a partir del debat i, en definitiva, del coneixement compartit al llarg de l'activitat formativa, s'elaboraran dues guies, una per a l'àmbit penal i una altra per a l'àmbit d'instrucció, amb un recull bones pràctiques adreçades al personal de l'Administració de justícia.
En el marc de la formació per a jutges/esses de pau es realitzarà el proper octubre un curs inicial per als professionals de nova incorporació.
Aquesta formació pretén donar-los suport i oferir-los les eines bàsiques necessàries per al desenvolupament de la seva tasca.
Els continguts, impartits de forma virtual, es desenvoluparan de forma teòrica i pràctica alhora.
Les matèries que es tractaran versaran sobre l'organització i el suport del Departament de Justícia als jutjats de pau, l'organització judicial, la normativa aplicable als jutjats de pau, l'estatut orgànic dels jutges/esses de pau, els diferents protocols de treball, el personal del jutjat de pau, i les agrupacions de secretaries d'aquests jutjats.
El CEJFE participa els dies 28 i 29 de setembre en una nova trobada internacional de la xarxa europea de centres de formació penitenciaria ( EPTA ).
De manera excepcional, i a conseqüència de la Covid-19, la reunió es farà de manera telemàtica.
En els dos dies de conferències s'abordaran temes relacionats amb l'adaptació que han hagut de fer els centres de formació penitenciària en diferents països europeus sota els condicionants de la Covid-19, la potenciació dels models de formació a distància, la formació de comandaments i directius, la seguretat dinàmica o la intervenció amb persones internades amb especial conflictivitat.
En el marc d'aquesta conferència anual de l'EPTA, de la qual el CEJFE n'és soci fundador al 2010, es votaran les peticions d'incorporació a la xarxa de noves administracions com Turquia, Holanda o Luxemburg.
Amb aquestes incorporacions la xarxa arribarà a la trentena de centres de formació penitenciària.
RAN és una xarxa de professionals que treballen en primera línia, des d'àmbits molt diferents, en la prevenció i lluita de l'extremisme violent.
Aquesta xarxa, creada el 2011 per la Comissió Europea, organitza regularment grups de treball amb professionals per tal de compartir les seves experiències en la intervenció en aquest tipus de casos, i ofereix publicacions especialitzades que permeten aprofundir en el context teòric i l'abordatge de la radicalització violenta.
Navegar pel seu web ens ofereix la possibilitat de conèixer les diferents realitats i respostes europees a un fenomen que en els darrers anys ha trasbalsat els sistemes de seguretat d'un gran nombre de països europeus.
RAN és una oportunitat per augmentar els coneixements, ampliar la mirada professional i adaptar possibles respostes als reptes que suposa la intervenció en aquest tipus de casos.
El proper 15 de març se celebra l'acte constituent de l'Observatori Català de la Justícia en Violència Masclista (OCJVM).
Aquest nou òrgan analitzarà la resposta judicial i les mesures penals per violència masclista per millorar-ne l'efectivitat.
A final de 2019 i durant el 2020 es presentaran els primers resultats de les 4 recerques convocades:
A banda de la investigació, l'Observatori formarà en dos anys més de 2.500 professionals dels àmbits de l'Administració de justícia i de l'execució penal a Catalunya que intervenen en aquests assumptes:
En aquesta Sessió es presenten els resultats del segon any de funcionament del projecte d'avaluació de Cercles.Cat que s'està duent a terme a Catalunya i que avalua la implementació en el nostre sistema d'execució penal d'un model d'intervenció comunitària amb delinqüents sexuals d'alt risc.
Aquest model internacional, Circles of Support and Accountability (Cercles), ja està donant resultats prometedors en altres països i volem saber si es reprodueixen en el nostre entorn.
En aquest segon informe s'actualitzen els perfils dels delinqüents sexuals d'alt risc amb els que els centres penitenciaris estan treballant, i contrastem els 5 grups d'estudi ara que ja s'ha arribat al nombre global de casos sobre els que es fa el seguiment durant els propers 2 anys.
El model Cercles.Cat obliga a fer uns controls de qualitat exhaustius i rigorosos, els resultats dels quals presentem en aquest informe.
També es rendirà comptes sobre les conclusions i propostes del primer informe i què s'ha fet per implementar-les.
Hora 20 i 22 d'octubre de 2020, de 16.00 a 16.45 h
Us informem del nou programa de "Sessions d'investigació webinar" en format obert que tindran lloc a l'octubre.
Les sessions en directe es podran seguir mitjançant l'Adobe Connect.
L'aforament màxim és de 100 persones.
Podeu accedir a la sessió 15 minuts abans del seu inici.
Les recerques presentades pel CEJFE estan disponibles a: http://cejfe.gencat.cat/ca/recerca/cataleg/, on també penjarem els vídeos de les presentacions.
No es lliurarà certificat d'assistència.
Dimarts 20 d'octubre de 2020 de 16.00 a 16.45 h
Presentació de la recerca Les diferents mirades de les implicacions psicosocials de l'aplicació del Model de participació i convivència en un mòdul residencial d'un centre penitenciari a càrrec de la seva autora Marta Llorach Segalà mestra de l'escola CFA Víctor Català i professora associada de la Facultat d'Educació de la UB.
La recerca analitza el procés d'implementació del Model de Participació i Convivència (MPiC) en un mòdul del Centre Penitenciari Brians 2.
Aquest model fomenta la cultura participativa i una major implicació de tots els agents que intervenen en els processos de reinserció dels interns.
Introdueix un nou model de governança que ha de redundar en la millora del clima interior dels centres penitenciaris i en la promoció de valors prosocials.
L'autora, mitjançant l'observació directa, entrevistes i altres tècniques qualitatives ha recollit les percepcions dels diferents implicats, l'impacte psico-social que ha suposat en el funcionament quotidià (el canvi de mentalitat, l'evolució de les relacions socials, els ponts de comunicació).
En la presentació de la recerca s'explicarà en detalls les conclusions i les propostes de millora que es fan.
Dijous 22 d'octubre de 2020 de 16.00 a 16.45 h
Presentació de la recerca L'execució de mesures penals alternatives de dones penades: anàlisi i recull de bones pràctiques a càrrec de la seva autora Cristina Vasilescu, investigadora i professora associada de la Universitat de Girona.
L'estudi presentarà el perfil sociodemogràfic i processal de les dones que compleixen una mesura penal alternativa (MPA), la opinió de les usuàries respecte la seva experiència de compliment i aquelles pràctiques més interessants que duen a terme els/les delegats/des que s'encarreguen de la seva supervisió, fent especial èmfasi en aquells aspectes que s'identifiquen com a bones pràctiques a l'hora d'executar les MPA imposades.
Els resultats aporten unes dades poc conegudes i una visió específica en clau de perspectiva de gènere que aporta originalitat i novetat respecte els estudis fets fins ara, donant veu a les dones penades respecte l'organització i el funcionament de les MPA.
També es fixa en el camí cap al desistiment en el delicte que recorren acompanyades dels professionals.
Ambdues recerques van ser becades en la convocatòria de Beques de recerca 2019 del CEJFE.